ŉ Koreaanse bomklapperDie Hyundai i30 N. (Foto: Verskaf) In die tagtigerjare was die motorbedryf se resep heel eenvoudig. Wat Sondag op die renbaan as wenner gekroon is, het Maandag in die vertoonlokale soos soetkoek verkoop. As vervaardigers hulle tjorre op mense se radar wou kry, het hulle gaan resies hou. Ongelukkig het rekenmeesters in die negentigs en tweeduisends die base van al die plase geword, en elke sent word twee en drie keer gedraai. Hyundai het egter in 2014 besluit hulle gaan aan die wêreldtydrenreeks (WRC) deelneem. In 2019 het hulle die vervaardigerstitel opgeraap. Hoekom is dit belangrik? Dis heel eenvoudig. Dié Hyundai i30 N is te danke aan Hyundai se betrokkenheid by tydrenne. Van die dinge wat Hyundai daar geleer het, het tot in die padvoertuie afgesyfer… en die resultate is indrukwekkend. Die Hyundai i30 N. (Foto: Verskaf) Met die eerste oogopslag is die i30 N beslis nie ŉ lelike eendjie nie. Ek hou baie van die ontwerp. Die wiele pas perfek in die wielboë en die proporsies is net reg. Dan klim ŉ mens in vir die ware verbasing. Ons ken nie Hyundai met só ŉ spesifikasievlak óf bougehalte nie. Die i30 N se binneruim voel voorwaar puik aanmekaar gesit. Daar is ŉ pragtige panoramiese sondak, verhitte sitplekke en stuurwiel, klimaat en spoedbeheer, ŉ raakskerminligtingstelsel met CarPlay en Android Auto om net ŉ paar te noem. Aan die veiligheidkant is daar sewe lugsakke, ABS met EBD, vastrap en stabiliteitsbeheer. Dit bring my by nóg ŉ verbasing. Die Hyundai i30 N loop met ŉ 2,0 viersilinder turbopetrolenjin wat 202 kW en 353 Nm bied. Aitsa. 202 kW in ŉ voorwielaangedrewe voertuig? Jip. En dit werk fantasties. Hyundai het ŉ baie spesiale beperkte glip ewenaar voor wat puik werk. Die ewenaar elimineer amper alle stuurtraagheid en trek mens fantasties óm draaie. En die handrat? Ek persoonlik dink ŉ warm buksie soos ŉ i30 N gaan oor die ervaring en bestuurderbetrokkenheid. ŉ Mens soek nie op só voertuig ŉ outomatiese ratkas nie. Die handrat se wisselaksie is glad en akkuraat. Die koppelaar is ook nie uitermatig swaar nie. Op die pad verbaas die i30 N. Hy is effe hard geveer, maar as ŉ mens in sy gereedskapkis gaan rondkrap waar hy sy padhouvermoë bêre maak jy maar vrede met die harde vering. Op goeie paaie is die rit piekfyn, en op slegte paaie nie onuithoudbaar nie. ŉ Mens moet wel net die spoedmeter dophou anders gaan jy vinnig in die tronk beland. Dit is maklik om die i30 N op te som. Dit is ŉ puik voertuig, nie net vir Hyundai se eerste probeerslag in dié segment nie – maar tussen sy mededingers ook. Ongelukkig het Covid-19, Jan Taks en die wisselkoerse amok gemaak en die eindresultaat is dat die i30 N bitter duur is. Wat hom wel lekker maak is die eenvoudige feit dat dit nié ŉ Golf GTI is nie. Die reeks lyk só: Die reeks word gedek deur Hyundai se 5 jaar/ 150 000 km voertuig en 7 jaar/ 200 000 km dryfstelselwaarborg so wel as ŉ 5 jaar/ 75 000 km diensplan. Die kompetisie lyk só: 5 jaar/ 90 000 km diensplan 5 jaar/ 90 000 km diensplan 5 jaar/ 90 000 km diensplan Tussen dié mededingers dink ek die Hyundai gaan ŉ moeilike tyd hê. Die Volkswagen is ŉ beperkte weergawe en daar kom nét sewe Megane Trophy’s in die land in. Ek het nog nie met die TCR óf die Trophy gery nie, maar die Civic Type R is een van die mees fantastiese karre waarmee ek al ooit gery het. Gelukkig is die mededingers almal baie verskillend. Gaan toetsbestuur almal, een gaan jou hart roer.